32011R0458
L 124/11
SLUŽBENI LIST EUROPSKE UNIJE
12.05.2011.
UREDBA KOMISIJE (EU) br. 458/2011
od 12. svibnja 2011.
o zahtjevima za homologaciju tipa motornih vozila i njihovih prikolica s obzirom na ugradbu njihovih guma i o provedbi Uredbe (EZ) br. 661/2009 Europskog parlamenta i Vijeća o zahtjevima za homologaciju tipa za opću sigurnost motornih vozila, njihovih prikolica i sustava, sastavnih dijelova i zasebnih tehničkih jedinica namijenjenih za takva vozila
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 661/2009 Europskog parlamenta i Vijeća od 13. srpnja 2009. o zahtjevima za homologaciju tipa za opću sigurnost motornih vozila, njihovih prikolica i sustava, sastavnih dijelova i zasebnih tehničkih jedinica namijenjenih za takva vozila (1), a posebno njezin članak 14. stavak 1. točku (a),
budući da:
(1)
Uredba (EZ) br. 661/2009 posebna je Uredba u smislu postupka homologacije iz Direktive 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (2).
(2)
Uredba (EZ) br. 661/2009 stavlja izvan snage Direktivu Vijeća 92/23/EEZ od 31. ožujka 1992. o gumama za motorna vozila i njihove prikolice i o njihovoj ugradbi (3). Zahtjeve iz te Direktive treba prenijeti u ovu Uredbu i prema potrebi ih prilagoditi razvoju znanstvenog i tehničkog znanja.
(3)
Područje primjene ove Uredbe treba biti u skladu s područjem primjene Direktive 92/23/EEZ. Uredba se stoga treba odnositi na vozila kategorija M, N i O.
(4)
Uredba (EZ) br. 661/2009 utvrđuje temeljne zahtjeve za homologaciju tipa motornih vozila i njihovih prikolica s obzirom na ugradbu guma. Stoga je potrebno utvrditi posebne postupke, ispitivanja i zahtjeve za takvu homologaciju tipa kako bi se osiguralo da gume koje su ugrađene na vozilo odgovaraju značajkama nosivosti, brzine i uporabe tog vozila.
(5)
Mjere predviđene ovom Uredbom u skladu su s mišljenjem Tehničkog odbora za motorna vozila,
DONIJELA JE OVU UREDBU:
Članak 1.
Područje primjene
Ova se Uredba primjenjuje na vozila kategorija M, N i O, kako je utvrđeno u Prilogu II. Direktivi 2007/46/EZ.
Članak 2.
Definicije
Za potrebe ove Uredbe primjenjuju se sljedeće definicije:
(1)
„tip vozila s obzirom na ugradbu njegovih guma” znači vozila koja se međusobno bitno ne razlikuju u odnosu na tipove guma, oznake veličine najveće i najmanje gume, dimenzije kotača i dubine nalijeganja naplataka, kao i dopuštenu brzinu i opterećenje guma te značajke blatobrana;
(2)
„tip gume” znači niz guma koje se međusobno ne razlikuju u sljedećim bitnim značajkama:
(a)
razred gume: C1, C2 ili C3, kako je opisano u članku 8., stavku 1. Uredbe (EZ) br. 661/2009; i
(b)
u slučaju guma razreda C1, značajke tipa pneumatske gume, kako je određeno u stavku 2.1. Pravilnika UNECE br. 30 (4);
(c)
u slučaju guma razreda C2 ili C3, značajke tipa pneumatske gume, kako je određeno u stavku 2.1. Pravilnika UNECE br. 54 (5);
(3)
„oznaka veličine gume” znači oznaka kako je određeno u stavku 2.17. Pravilnika UNECE br. 30 za gume razreda C1 i stavku 2.17. Pravilnika UNECE br. 54 za gume razreda C2 i C3;
(4)
„dubina nalijeganja” znači udaljenost od prednje strane glavčine kotača do središnje crte naplatka;
(5)
„struktura pneumatskih guma” znači tehničke značajke karkase guma;
(6)
„uobičajena guma” znači guma ili RFT guma namijenjena za uobičajenu uporabu na cesti;
(7)
„RFT guma” znači guma, kako je određeno u stavku 2.4.3. Pravilnika UNECE br. 64 (6);
(8)
„zamjenska guma za privremenu uporabu” znači guma koja se razlikuje od gume namijenjene za ugradbu na bilo koje vozilo za uobičajene uvjete vožnje i koja je namijenjena samo za privremenu uporabu za ograničene uvjete vožnje;
(9)
„kotač” znači cjeloviti kotač koji se sastoji od naplatka i diska kotača;
(10)
„zamjenski kotač za privremenu uporabu” znači kotač koji se razlikuje od uobičajenih kotača na tipu vozila;
(11)
„jedinica” znači sklop kotača i gume;
(12)
„uobičajena jedinica” znači jedinica koja se može ugraditi na vozilo za uobičajenu uporabu;
(13)
„zamjenska jedinica” znači jedinica koja je namijenjena kao zamjena za uobičajenu jedinicu u slučaju njezine neispravnosti i može biti jedna od sljedećih;
(14)
„uobičajena zamjenska jedinica” znači sklop kotača i gume koji ima jednaku oznaku veličine kotača i gume, dubinu nalijeganja naplatka i strukturu gume kao jedinica ugrađena na isto mjesto na osovini i na određenu varijantu i verziju vozila za uobičajenu uporabu, uključujući kotače koji su proizvedeni od drugog materijala i za koje se mogu upotrebljavati druge vrste matica i svornjaka, a koji je inače jednak kotaču namijenjenom za uobičajenu uporabu;
(15)
„zamjenska jedinica za privremenu uporabu” znači sklop nekog kotača i gume koji nije obuhvaćen definicijom uobičajene zamjenske jedinice nego jednim od opisa zamjenskih jedinica za privremenu uporabu iz stavka 2.10. Pravilnika UNECE br. 64;
(16)
„oznaka brzinske kategorije” znači oznaka kako je određena u stavku 2.29. Pravilnika UNECE br. 30 za gume razreda C1 i stavku 2.28. Pravilnika UNECE br. 54 za gume razreda C2 i C3;
(17)
„indeks nosivosti” znači vrijednost koja pokazuje najveće dopušteno opterećenje gume u odnosu na definiciju iz stavka 2.28. Pravilnika UNECE br. 30 za gume razreda C1 i stavka 2.27. Pravilnika UNECE br. 54 za gume razreda C2 i C3,
(18)
„najveće dopušteno opterećenje gume” znači najveća masa koju guma može nositi pri uporabi u skladu sa zahtjevima za uporabu koje je odredio proizvođač gume.
Članak 3.
Odredbe za EZ homologaciju tipa vozila s obzirom na ugradbu njegovih guma
1. Proizvođač vozila ili njegov predstavnik tijelu za homologaciju podnosi zahtjev za EZ homologaciju tipa vozila s obzirom na ugradbu njegovih guma.
2. Zahtjev se sastavlja u skladu s obrascem opisnog dokumenta iz dijela 1. Priloga I.
3. Ako su zadovoljeni odgovarajući uvjeti iz Priloga II. ovoj Uredbi, tijelo za homologaciju dodjeljuje EZ homologaciju i izdaje broj homologacije u skladu sa sustavom brojčanog označivanja iz Priloga VII. Direktivi 2007/46/EZ.
Država članica ne smije isti broj dodijeliti drugom tipu vozila.
4. U smislu stavka 3. tijelo za homologaciju izdaje certifikat o EZ homologaciji tipa koji je pripremljen u skladu s obrascem iz dijela 2. Priloga I.
Članak 4.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 12. svibnja 2011.